Ego Hugo de Puteolo dedi Deo omnipotenti ad locum Marciniacum pro salute mea et parentum meorum triginta solidos de censu castri mei qui dicitur Puteolus, ut ecclesia Marciniacensis annuatim eos habeat in qua mater mea domna Aledis sanctimonialis effecta est. Hoc donum dedi in aeternum, laudantibus id et confirmantibus fratribus parentibusque meis mecum, in praesentia venerandi prioris de sancto Martino de Campis domni Tetbaldi et coram domno Petro monacho et procuratore famularum Dei Marciniacensium, coram testibus subscriptis: Matthaeus comes Bellimontis, Burchardus de Monte Maurinco, Adam de Prateria, Waterius filius Rufuli, Garnerius frater ejus. In inferno damnetur, nisi resipuerit, qui huic dono contrarius fuerit. Hugo filius Ebrardi fecit et laudavit hoc donum; Galerannus, Guido et Radulphus concesserunt et laudaverunt pro animabus parentum suorum, testibus praescriptis.